CELEX: 32005R0214
Language: mt
Date: 2005-02-09
Title: Regolament tal-Kunsill (KE) Nru 214/2005 tad- 9 ta' Frar 2005 li jemenda l-Anness III tar-Regolament (KE) Nru 999/2001 tal-Parlament Ewropew u tal-Kunsill fir-rigward tal-monitoraġġ ta' l-enċefalopatiji sponġiformi li jixterdu fil-bhejjem kaprini Test b'relevanza għaż-ŻEE.

6.10.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               136
            
         REGOLAMENT TAL-KUNSILL (KE) Nru 214/2005
   tad-9 ta' Frar 2005
   li jemenda l-Anness III tar-Regolament (KE) Nru 999/2001 tal-Parlament Ewropew u tal-Kunsill fir-rigward tal-monitoraġġ ta' l-enċefalopatiji sponġiformi li jixterdu fil-bhejjem kaprini
   (Test b'relevanza għall-ŻEE)
   IL-KUMMISSJONI TAL-KOMUNITAJIET EWROPEJ
   Wara li kkunsidrat it-Trattat li jwaqqaf il-Komunità Ewropea,
   Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jistabblixxi regoli għall-prevenzjoni, l-kontroll u l-qerda ta' ċerti enċefalopatiji sponġiformi li jixterdu (1), u b'mod partikolari l-ewwel paragrafu ta' l-Artikolu 23 tiegħu,
   Billi:
   
               (1)
            
            
               Ir-Regolament (KE) Nru 999/2001 jistabbilixxi r-regoli għall-monitoraġġ ta' enċefalopatiji sponġiformi li jixterdu (TSE) f'bhejjem kaprini.
            
         
               (2)
            
            
               Fit-28 ta' Jannar 2005, bord ta' esperti dwar it-TSE f'bhejjem żgħar li jixtarru, ippresjedut mil-laboratorju Komunitarju ta' Referenza għat-TSEs (CRL) ikkonferma s-sejba ta' enċefalopatija sponġiformi bovina (BSE) f' mogħża maqtula fi Franza. Dan kien l-ewwel każ ta' BSE f'bhima żgħira li tixtarr taħt kundizzjonijiet naturali.
            
         
               (3)
            
            
               Il-Kumitat preċedenti għad-Direzzjoni Xjentifika (SSC) f' laqgħa fl-4-5 ta' April 2002, adotta opinjoni dwar il-kisba sigura ta' materjali ta' l-annimali żgħar li jixtarru jekk il-BSE ssir probabbli f' annimali żgħar li jixtarru. Fl-opinjoni tiegħu, adottata waqt laqgħa fis-26 ta' Novembru 2003, il-Bord Xjentifiku dwar il-Perikoli Bijoloġiċi ta' l-Awtorità Ewropea għas-Sigurtà ta' l-Ikel (EFSA) approva l-istqarrija ta' l-opinjoni ta' l-SSC fir-rigward tas-sigurtà ta' ċerti prodotti ta' annimali żgħar li jixtarru f' dak li għandu x'jaqsam mat-TSE. Fl-istqarrija tiegħu tat-28 ta' Jannar 2005, il-Bord ta' l-EFSA li ssemma hawn fuq saħaq ukoll li wieħed għad irid iqis xi tfisser sewwa sew is-sejba ta' dan il-każ wieħed ta' infezzjoni BSE f' mogħża fi Franza. Sabiex dan jista' jsir, jeħtieġ li jinkisbu r-riżultati ta' monitoraġġ miżjud tat-TSEs fil-mogħoż.
            
         
               (4)
            
            
               Bi qbil ma' l-opinjonijiet u l-istqarrijiet ta' l-SSC u l-EFSA msemmija hawn fuq, il-monitoraġġ tal-mogħoż għandu jkun estiż sabiex jittejbu l-programmi ta' qerda tal-Komunità. Dawk il-programmi wkoll iżidu l-livell ta' protezzjoni tal-konsumaturi, minkejja li l-kisba sigura ta' prodotti tal-mogħoż hija żgurata wkoll bil-miżuri kurrenti, b'mod partikolari d-dispożizzjonijiet dwar it-tneħħija ta' materjali speċifiċi ta' riskju, fir-Regolament (KE) Nru 999/2001.
            
         
               (5)
            
            
               Il-monitoraġġ estiż għandu jkun ibbażat fuq rakkomandazzjoni għal studju li huwa statistikament validu mis-CRL sabiex il-prevalenza tal-BSE fil-mogħoż tiġi ddeterminata malajr kemm jista' jkun, kif ukoll sabiex jittejjeb l-għarfien dwar id-distribuzzjoni ġeografika u t-tqassim fl-imrieħel. Għandu għalhekk japplika għall-Istati Membri kollha b'importanza speċjali mogħtija lil dawk l-Istati Membri li fihom irriżultat il-BSE.
            
         
               (6)
            
            
               Ir-Regolament (KE) Nru 999/2001 għandu għalhekk ikun emendat konformament.
            
         
               (7)
            
            
               Fid-dawl ta' l-importanza mogħtija lill-iżgurar ta' l-ogħla livell ta' ħarsien tal-konsumaturi u sabiex il-prevalenza tal-BSE fil-mogħoż tista' titqies, l-emendi magħmula minn dan ir-Regolament għandhom jidħlu fis-seħħ mill-iktar fis.
            
         
               (8)
            
            
               Il-programm ta' monitoraġġ tal-bhejjem kaprini għandu jkun rivedut wara għall-inqas 6 xhur ta' monitoraġġ effettiv u meta l-EFSA tkun wasslet opinjoni dwar evalwazzjoni kwantitattiva dwar ir-riskju reżidwali li jirriżulta mil-laħam tal-mogħoż u prodotti tal-laħam idderivati minnu.
            
         
               (9)
            
            
               Il-miżuri provduti f'dan ir-Regolament huma fi qbil ma' l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
            
         ADOTTAT DAN IR-REGOLAMENT:
   Artikolu 1
   L-Anness III tar-Regolament (KE) Nru 999/2001 huwa emendat skond l-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
   
      Dan ir-Regolament jorbot fl-intier tiegħu u huwa direttament applikabbli fl-Istati Membri kollha.
      Magħmul fi Brussell, nhar id-9 ta' Frar 2005.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 147, tal-31.5.2001, p. 1. Regolament kif emendat l-aħħar bir-Regolament tal-Kummissjoni (KE) Nru 36/2005 (ĠU L 10, tat-13.1.2005, p. 9)
   
      ANNESS
      Fl-Anness III, f' Parti II tal-Kapitolu A, il-punti 2 u 3 jinbidlu b'dan li ġej:
      
         “2.   Monitoraġġ ta' bhejjem ovini jew kaprini maqtula għall-konsum mill-bniedem
         
                     a)
                  
                  
                     
                        Annimali ovini
                     
                     Stati Membri li fihom il-popolazzjoni ta' mogħoż u gidjien nisa mgħammra teċċedi l-750 000 bhima, għandhom jittestjaw kampjun annwali minimu ta' 10 000 bhima ovina maqtula għall-konsum mill-bniedem, skond il-punti dwar il-kampjunar elenkati f'punt 4 (1)
                     
                  
               
                     b)
                  
                  
                     
                        Annimali kaprini
                     
                     Stati Membri għandhom jittestjaw bhejjem maqtula f'saħħithom skond ir-regoli ta' kampjunar elenkati f'punt 4 u bid-daqsijiet minimi tal-kampjuni elenkati fit-Tabella A.
                     Fejn Stat Membru jsibha diffiċli jiġbor numru biżżejjed ta' bhejjem kaprini maqtula f'saħħithom sabiex ikun jista' jilħaq id-daqs minimu ta' kampjun allokat lilu, jista' jagħżel li jibdel il-massimu ta' 50 % tad-daqs minimu tal-kampjun tiegħu billi jittestja bhejjem kaprini mejta ta' età 'l fuq minn 18-il xahar b' rata ta' wieħed għal wieħed, u flimkien mad-daqs minimu tal-kampjuni stabbilit f'punt 3.
                     Tabella A
                     
                                 Stat Membru
                              
                              
                                 Daqs minimu tal-kampjuni f'bhejjem kaprini maqtula f'saħħithom (1)
                                 
                              
                           
                                 Spanja
                              
                              
                                 125 500 
                              
                           
                                 Franza
                              
                              
                                 93 000 
                              
                           
                                 L-Italja
                              
                              
                                 60 000 
                              
                           
                                 Il-Greċja
                              
                              
                                 20 000 
                              
                           
                                 Ċipru
                              
                              
                                 5 000 
                              
                           
                                 L-Awstrija
                              
                              
                                 5 000 
                              
                           
                                 Stati Membri oħra
                              
                              
                                 kollha
                              
                           
               3.   Monitoraġġ ta' bhejjem ovini u kaprini mhux maqtula għall-konsum mill-bniedem.
         Stati Membri għandhom jittestjaw skond ir-regoli tal-kampjunar stabbiliti f'punt 4 u d-daqsijiet minimi tal-kampjuni indikati fit-tabella B u t-tabella C, bhejjem ovini u kaprini li mietu jew inqatlu, iżda li ma kinux:
         
                     —
                  
                  
                     maqtula fil-qafas ta' kampanja għall-qerda ta' mard, jew
                  
               
                     —
                  
                  
                     maqtula għall-konsum mill-bniedem.
                  
               Tabella B
         
                     Popolazzjoni fl-Istati Membri ta' mogħoż u gidjien nisa mgħammra
                  
                  
                     Daqs minimu tal-kampjuni ta' bhejjem ovini mejta (1)
                     
                  
               
                     > 750 000 
                  
                  
                     10 000 
                  
               
                     100 000  – 750 000 
                  
                  
                     1 500 
                  
               
                     40 000  – 100 000 
                  
                  
                     500 
                  
               
                     < 40 000 
                  
                  
                     100 
                  
               
            
         Tabella C
         
                     Popolazzjoni tal-mogħoż fl-Istati Membri li diġà kellhom il-gidhien jew li huma mgħammra
                  
                  
                     Daqs minimu tal-kampjuni ta' bhejjem kaprini mejta (2)
                     
                  
               
                     > 750 000 
                  
                  
                     10 000 
                  
               
                     250 000  – 750 000 
                  
                  
                     3 000 
                  
               
                     40 000  – 250 000 
                  
                  
                     1 000 
                  
               
                     < 40 000 
                  
                  
                     100 % sa 200”
                  
               
      
         (1)  Id-daqs minimu tal-kampjun ġie kkalkulat sabiex jidentifika prevalenza ta' 0,03 % fil-bhejjem maqtula b'kunfidenza ta' 95 %.
      
         (1)  Daqsijiet minimi ta' kampjuni iqisu n-numru ta' bhejjem kaprini maqtula f' saħħithom u l-prevalenza tal-BSE fl-Istat Membru individwali. Huma maħsuba wkoll sabiex jipprovdu għanijiet li jistgħu jintlaħqu. Id-daqs minimu tal-kampjuni 'l fuq minn 60 000 jippermetti l-identifikazzjoni ta' prevalenza ta' 0,0017 % b'kunfidenza ta' 95 %.
      
         (1)  Daqsijiet minimi ta' kampjuni iqisu d-daqs tal-popolazzjoni ta' bhejjem ovini fl-Istati Membri individwali u huma maħsuba sabiex jipprovdu għanijiet li jistgħu jintlaħqu. Id-daqs minimu tal-kampjuni ta' 10 000, 500 u 100 bhima għandu jippermetti l-identifikazzjoni ta' prevalenza ta' 0,03 %, 0,2 %, 0,6 % u 3 % rispettivament b'kunfidenza ta' 95 %.
      
         (2)  Daqsijiet minimi ta' kampjuni iqisu d-daqs tal-popolazzjoni ta' bhejjem kaprini fl-Istati Membri individwali u huma maħsuba sabiex jipprovdu għanijiet li jistgħu jintlaħqu. Id-daqs minimu tal-kampjuni ta' 10 000, 500 u 100 bhima għandu jippermetti l-identifikazzjoni ta' prevalenza ta' 0,03 %, 0,2 %, 0,6 % u 3 % rispettivament b'kunfidenza ta' 95 %.